Sake Kornelis Feitsma

Sake Kornelis Feitsma (Burgum, 8 septimber 1850 – De Haach, 8 jannewaris 1918) wie in Frysk ûnderwizer, dichter, oersetter, boekferkeaper en korrektor. 

Libben
Hy wie de soan fan in timmerfeint. Yn Bûtenpost learde er foar skoalmaster, en nei't er syn akte helle hie, krige er in oanstelling yn Ingwierrum en letter yn Havelterberg. Yn 1882 brocht er it ta skoalhaad yn it Gelderske Voorst. Syn begearen wie Hendrika Veenstra, in skoalmastersdochter fan 'e Lemmer, mar har folk kearde in houlik tsjin. Feitsma rekke dêrop oan 'e drank, wat fan gefolgen hie dat er gauris earne ûntslach naam en op in oar plak nij wurk socht, lykas barde yn Jobbegea, Holwert, Uithuizen, Achlum en Aldhoarne. Einlings joech er it ûnderwizerskip der alhielendal oan. Hy waard breaskriuwer en sutele mei syn eigen bondeltsjes foardrachten en ferhalen, dy't er ek publisearre yn tydskriften. Tusken 1892 en 1905 wurke er as korrektor mei oan it Friesch Woordenboek. Yn 1897 troude er dochs noch mei Hendrika; se hiene doe goed fyftjin jier opinoar wachte. Efterinoar húsmannen se yn Twello, Dimter, Sutfen, Arnhim, Felp, Easterbeek, Hees en De Haach, wylst se sosjaal sjoen almar fierder efterútbuorken. Op 't lêst rekken se alhiel ta reapsein en wiene se de earmoed net mear treast; tegearre makken se op 8 jannewaris 1918 in ein oan harren libbens.

Njonken gedichten, koarte ferhalen en foardrachten, skreau Feitsma ek mearkes (lykas de samling "Der wier es", 1893); naturalistyske sketsen oer earmoed, bgl. op 'e Burgumer Heide (Ut e modder fen e maetskippij, 1893); en bibeloersettings (Evangeelje fan Markus, 1897; Joël, 1898).

Wurk
 1888: Saun Ris Om: Grappige Teltsjes yn Onrym
 1888: For Sprekkers en Lêzers: Nije Grappige Teltsjes yn Onrym
 1890: It Skildbiwys, ef: Elk Lyk en Rjucht - Forhael út it Folkslibben
 1891: Fen Earder en Letter (Samle Frysce Rimen)
 1892: De Fryske Phonograef, fen Pas Foarbringende der yn Opnomde Sprekwirden, Siswizen en Oarspronklike Wirden út de Hjoeddeiske Omgongssprake
 1892: Printsjes, Kleurd mei Ferwen út 'e Teikendoaze fen Fryske Sprekwirden, Sizmanearen en Nysgjirrige Wirden út 'e Hjoeddeiske Sprektale Opfandele
 1892: Fryske Mearkes: Ut 'e Folksmûle Opskreaun, I. De Trije Riedlingen (mearkes)
 1892: De Trye Buchelden
 1893: "Dêr wier ris...!": Fryske Mearkes út 'e Folksmûle Opskreaun (mearkes)
 1893: In Domenijs Hûsbisiik en Oare Grappige Foardrachten op Rym
 1893: Ut e modder fen e maetskippij (naturalistyske earmoedsketsen)
 1893: Fryske Mearkes: Ut 'e Folksmûle Opskreaun: De Prombeam (mearkes)
 1897: Evangelie van Markus, vertaald in het Land-Friesch (bibeloersetting)
 1898: Joel (bibeloersetting, mar nea útjûn) , Stads- en dorpskroniek van Friesland, 9 maart 1898.
 1899: De ljue út 'e mounle
 1902: De vlugge Fries: Handleiding om Zonder Onderwijzer in Korten Tijd Friesch Werkelijk te Leeren Lezen, Schrijven en Spreken
 1906: "Raer folk!" ef: De Geast fen it Kweade
 1907: Troud Wiveleed en Bernelot: Oarspronklik Forhael út 'e Underste Lagen (ferhalen)
 1908: In Forskoveling: Oarspronklik Forhael út 'e Underste Lagen (ferhalen)

Moderne werútjeften
 1991: Ut 'e Underste Lagen I & II (yn fotomeganyske print)
 1999: Ut 'e Underste Lagen (útkommen yn 'e rige fan de Fryske Klassiken, mei in artikel fan Trinus Riemersma)

Keppeling om utens
 Sake Kornelis Feitsma by Tresoar

Kategory:Frysk ûnderwizer
Kategory:Frysk keapman
Kategory:Frysk koarte-ferhaleskriuwer
Kategory:Frysk mearkeskriuwer
Kategory:Frysk publisist
Kategory:Wurdboekskriuwer
Kategory:Frysk dichter
Kategory:Skriuwer yn it Frysk
Kategory:Frysk oersetter
Kategory:Bibeloersetter
Kategory:Oersetter nei it Frysk
Kategory:Nederlânsk ûnderwizer
Kategory:Nederlânsk keapman
Kategory:Nederlânsk koarte-ferhaleskriuwer
Kategory:Nederlânsk publisist
Kategory:Nederlânsk dichter
Kategory:Nederlânsk oersetter
Kategory:Selsmoarddogger
Kategory:Nederlânsk persoan fan Frysk komôf
Kategory:Persoan berne yn Burgum
Kategory:Persoan berne yn 1850
Kategory:Persoan stoarn yn 1918